מטייל נהרג אמש (ו') בנפילה ממצוק בגובה של כ-30 מטר בנחל חווה שליד מצפה רמון. מתנדבי יחידת החילוץ הר נגב יחד עם יחידת החילוץ 669 של חיל האוויר, חילצו את גופתו ופינו מהשטח קבוצת מטיילים שהיו במקום.
המטייל, תושב מרכז הארץ, הגיע לאזור יחד עם אשתו ובנו בן ה-14, במסגרת טיול משפחות שכלל שמונה מטיילים נוספים.
רמי מוסלי, מתנדב מיחידת חילוץ הר נגב, סיפר על האירוע: "קיבלנו קריאה בשעה 18:30, הזעקנו כוח של יחידת 669 ורופא שהיה בצוות נאלץ לקבוע את מותו במקום. לאחר מכן התחלנו בפעילות חילוץ הגופה ובפינוי המשפחה מהשטח. מדובר באזור מאוד מתוייר שבו מצוקים גבוהים".
לפני כשלושה חודשים חולצו מאזור מכתש רמון בני זוג מתל אביב בשנות ה-30 לחייהם, שתעו בדרכם. השניים אותרו מיובשים לאחר שגילו תושייה והרכיבו מאבנים את אות המצוקה הבינלאומי SOS. הם זוהו על ידי צוות מסוק שחיפש אחריהם, לאחר שנופפו בידיהם.
בני משפחה של השניים גילו שהם לא הגיעו למלון שבו הזמינו חדר ובעקבות כך חששו לשלומם. הקרובים פנו למשטרה והודיעו כי השניים נעלמו. בעקבות כך הופעלה יחידת חילוץ הר הנגב, שפתחה בחיפושים אחר בני הזוג עד שנמצאו לבסוף.